皇馬率先出招 搶奪曼城外借新星
2024年04月08日 20:01
東網電視
更多新聞短片
恩古圖(左)助攻力強。(Getty Images)
歐聯8強首回合將於周三(10日)凌晨展開,皇家馬德里對曼城備受矚目,皇馬率先場外出招,計劃收購被曼城外借去基羅納嘅「帶刀侍衞」恩古圖,作為丹尼爾卡華積嘅接班人。
皇馬右後衞丹尼爾卡華積已經32歲,副選盧卡斯華斯基斯屬於「中途出家」,由原本司職中場改踢右閘,加上同樣已經32歲,教練安察洛堤希望今季簽入1位年輕右後衞,並睇中恩古圖。
現年21歲嘅恩古圖4年前由哥列迪巴加盟曼城,但一直被外借去其他球隊,先後效力布拉加、基羅納,呢位巴西國腳今季表現大熟大勇,為基羅納各項賽事上陣33場入2球及8次助攻,被譽為「新卡富」,因而吸引皇馬注意。
恩古圖對於轉投「銀河艦隊」持開放態度,佢話:「皇馬想簽我?如果佢哋真係有興趣,老實講,都係一個選擇,但我仍然同曼城有合約。」事實上,恩古圖踢西甲有出色發揮,轉投皇馬比重返曼城,更有利自己足球事業發展。